**NÁRODNÁ RADA SLOVENSKEJ REPUBLIKY**

**III. volebné obdobie**

**Číslo:**

**N á v  r h**

**poslanca Národnej rady Slovenskej republiky Karola Ondriaša**

**na vydanie**

zákona, ktorým sa mení a dopĺňa zákon č. 595/2003 Z.z. o dani z príjmov v znení neskorších predpisov

**–––––––––––––––––––––––––––––––––––––––––––––––––––––––––––––––––––**

**Návrh na uznesenia:**

**Národná rada Slovenskej republiky**

**schvaľuje**

**návrh poslanca Národnej rady Slovenskej republiky Karola Ondriaša na vydanie zákona, ktorým sa mení a dopĺňa zákon č. 595/2003 Z.z. o dani z príjmov v znení neskorších predpisov**

 **Bratislava, september 2005**

**NÁRODNÁ RADA SLOVENSKEJ REPUBLIKY**

**III. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Návrh**

**Zákon**

**z ......................2005**

ktorým sa mení a dopĺňa zákon č. 595/2003 Z.z. o dani z príjmov v znení neskorších predpisov.

Národná rada Slovenskej republiky sa uzniesla na tomto zákone:

**Čl. I**

Zákon č. 595/2003 Z.z. o dani z príjmov v znení zákona č. 191/2004 Z.z., zákona č. 177/2004 Z.z., zákona č. 391/2004 Z.z., zákona č. 538/2004 Z.z., zákona č. 539/2004 Z.z., zákona č. 43/2004 Z.z., zákona č. 659/2004 Z.z., zákona č. 659/2004 Z.z. a zákona č. 659/2004 Z.z. sa mení a dopĺňa takto:

**1.** §15 vrátane nadpisu znie:

“§ 15

Sadzba dane

(1) Sadzba dane fyzických osôb je

nad Sk do Sk sadzba dane

 - 1 000 000 19%

1 000 000 2 000 000 190 000 + 25% zo sumy presahujúcej 1 000 000 Sk

2 000 000 a viac 440 000 + 35% zo sumy presahujúcej 2 000 000 Sk

zo základu dane zníženého o daňovú stratu a o nezdaniteľné časti základu dane (§ 11).

(2) Sadzba dane právnických osôb je 19% zo základu dane zníženého o daňovú stratu.”

**Čl. II**

Tento zákon nadobúda účinnosť 1. januára 2006.

**Dôvodová správa**

**A. Všeobecná časť**

**Zhodnotenie súčasného stavu**

Podľa Čl. 55 odseku 1) Ústavy Slovenskej republiky: „Hospodárstvo Slovenskej republiky sa zakladá na princípoch sociálne a ekologicky orientovanej trhovej ekonomiky.”

Rovná daň z príjmu fyzických osôb 19% na Slovensku nie je v súlade s týmto článkom ústavy.

**Dôvody potreby novej právnej úpravy**

Zosúladiť daň z príjmu s Ústavou Slovenskej republiky.

Sociálny pohľad na daň z príjmu fyzických osôb v krajinách EÚ a vo vyspelých krajinách sveta je vyjadrený progresívnymi daňovými sadzbami.

Najvyššie sadzby dane z príjmu fyzických osôb v krajinách Európy a vo vyspelých štátoch sveta sa pohybujú okolo 30 až 50% a majú progresívny trend.

Napríklad, v krajinách s vysokou životnou úrovňou, najvyššie sadzby dane z príjmu fyzických osôb sú: Belgicko 53,5%, Dánsko 59%, Francúzsko 58%, Holandsko 52%, Írsko 42%, Nemecko 44%, Rakúsko 50%, Švédsko 55,5%, Taliansko 45%, Veľká Británia 40%, Nórsko 55%, Švajčiarsko 40%, Japonsko 50%, USA (Texas) 35%, USA (New York) 47%. Len Hong Kong 15,5% má nižšiu sadzbu ako Slovensko.

V krajinách Vyšegrádskej štvorky najvyššie sadzby dane z príjmu fyzických osôb sú: Maďarsko 38%, Poľsko 40% a Česká republika 32%.

Z uvedeného vyplýva, že v krajinách s vysokou životnou úrovňou, je sadzba dane z príjmu fyzických osôb progresívna a najvyššie sadzby dane pre najvyššie príjmové skupiny sú v mnohých prípadoch viac ako dvakrát vyššie ako rovná daň 19% na Slovensku. Pravdepodobne výška sadzby dane fyzických osôb súvisí s celkovou životnou úrovňou.

Z tohto dôvodu sa predkladá novela zákona, ktorou sa mení a dopĺňa zákon č. 595/2003 Z.z. o dani z príjmov v znení neskorších predpisov. Novela ustanovuje progresívnu daň z príjmu fyzických osôb, odstupňovanú podľa výšky príjmu na 19%, 25% a 35%.

**Súlad návrhu zákona s Ústavou SR:**

Návrh novely zákona je v súlade s Ústavou SR.

**Súvislosti s inými zákonmi a medzinárodnými zmluvami:**

Návrh novely zákona je v súlade s inými zákonmi a medzinárodnými zmluvami.

**Hospodársky a finančný vplyv na štátny rozpočet:**

Návrh novely zákona bude mať pozitívny vplyv na hospodárstvo a na štátny rozpočet. Daňové príjmy budú zvýšené o 100-200 mil. Sk ročne.

**Nároky na pracovné sily a organizačné zabezpečenie:**

Návrh novely zákona nebude mať nárok na pracovné sily a organizačné zabezpečenie.

**Predpokladané finančné dôsledky na rozpočet verejnej správy:**

Návrh novely zákona nebude mať finančné dôsledky na rozpočet verejnej správy.

**B. Osobitná časť:**

**K Čl. I.:**

**K bodu 1:**

Ustanovenie zavádza progresívnu daň z príjmu fyzických osôb odstupňovanú podľa výšky príjmu na 19%, 25% a 35%.

Rovná daň 19% z príjmu právnických osôb sa nemení.

**K Čl. II.:**

Predkladaný návrh zákona pri určení účinnosti zákona vychádza z jeho celkového legislatívneho procesu.